ངེད་གཉིས་སྒེར་དོན་དུ་གློག་འཕྲིན་རྒྱུན་མར་གཏོང་རེས་བྱེད་བཞིན་ཡོད་ལ།ཁོང་ཉིད་ལ་ཡིན་སྨོན་གྱིས་ཁོང་གིས་སྒྲུབ་བཞིན་པའི་དྲ་ཚིགས་ལ་དུས་རྟག་ཏུ་ལྟ་ཀློག་བྱེད་བཞིན་པ་ནི་ང་རང་དྲ་ཚིགས་དེ་གའི་ཀློག་པ་པོ་ཨང་པོ་དེ་གྱུར་ཡོད་སྙམ།རིམ་བཞིན་ཁོང་ཉིད་ལ་རྒྱུས་ལན་ཕྲན་བུ་བྱེད་སྐབས་ངེད་ལ་ཆེས་ཡ་མཚན་གྱི་ཚོར་སྣང་རེའང་བྱུང་།ཁོང་ཉིད་བོད་ནས་དམའ་འབྲིང་འགྲིམས་ཤིང་རང་ལོ་བཅུ་གཅིག་ཙམ་ལ་བཙན་བྱོལ་དུ་འབྱོར་འདུག་ཅིང་ཕྱི་ལོའཛིན་རིམ་ལེགས་ཐོན་དང་ལོར་གློག་ཀླད་སློབ་དཔོན་ཌིག་རཱི་ནམ་བཅད་འདུག་པ་ལ་བལྟས་ན་གློག་ཀླད་སྐོར་གྱི་ཤེས་བྱ་མང་པོ་ཞིག་སྦྱོང་ཡོད་པ་མཐོང་ཐུབ།ད་དུང་དྲ་ཚིགས་ཇུས་འགོད་པའི་ལག་རྩལ་ཆེད་སྦྱོང་དང་སྒེར་གཉེར་དྲ་ཚིགས་གཉེར་བ་ཙམ་མིན་པར་ཆེས་ལེགས་པའི་བོད་ཀྱི་ཆ་འཕྲིན་དྲ་ཚིགས་ཤིག་གཉེར་ཏེ་སྐད་ཡིག་བདག་སྐྱོང་དང་བེད་སྤྱོད་ཤུགས་ཆེན་གནང་ཡོད།བོད་ཡིག་ལམ་ནས་དྲ་ཚིགས་གཉེར་པ་དང་བོད་ཡིག་དེ་འདྲ་བཀོལ་སྤྱོད་ཐུབ་པ་གང་ནས་སྦྱོང་མིན་དྲིས་པར།བོད་ནས་རྩ་བ་ཚུགས་པ་དེ་ལས་བཙན་བྱོལ་སློབ་གྲྭའི་ནང་དུ་ཡར་རྒྱས་སོང་བསམ་པ་ཞིག་མེད།འོན་ཀྱང་དྲ་ཚིགས་ཐོག་ཏུ་ཨུ་ཚུགས་ཀྱི་རྩོམ་ཡིག་འབྲི་འགོད་བྱས་པ་དེས་མིན་འགྲོ་ཞེས་བཤད།བཙན་བྱོལ་ནང་དུ་འདི་ལྟ་བུའི་རང་གི་སྐད་ཡིག་བཀོལ་སྤྱོད་གནང་ཐུབ་མཁན་རེ་ཟུང་ཙམ་ཡིན་ལ་ཡོད་པ་དག་ནི་བོད་ནས་རྩ་བ་ཚུགས་ཤིང་རྩེ་མོ་རྒྱས་ཏེ་བཙན་བྱོལ་དུ་ཡོང་བ་ཞིག་ཆགས་ཡོད།འོན་ཀྱང་ཁོ་ཉིད་བཙན་བྱོལ་དུ་ཡོང་སྐབས་ལོ་ན་ཙམ་ཡིན་འདུག་པས་བོད་ནས་སྦྱོར་ཀློག་ཤེས་ཙམ་ལས་རྩོམ་ཡིག་འབྲི་ཐུབ་པའི་ཚད་ལ་ནམ་ཡང་སླེབས་ཐབས་མེད།དེར་བརྟེན་ཁོང་གིས་བོད་ཡིག་ལ་དོ་སྣང་དང་ཟུར་སྦྱོང་བྱས་ཡོད་པ་མཐོང་ཐུབ།